FTE คว้างานใหม่ มูลค่า 74 ลบ. ดันแบ็กล็อกแตะ 460 ลบ. ทยอยรับรู้รายได้ Q1/65
FTE คว้างานใหม่ 9 โครงการ มูลค่า 74 ลบ. เริ่มดำเนินงานทันที ช่วยหนุนแบ็กล็อกแตะ 460 ลบ. ซึ่งทยอยรับรู้รายได้ตั้งแต่ไตรมาส 1/65 อีกทั้งบริษัทเตรียมความพร้อมยื่นเสนองานภาครัฐและเอกชน ตามแผนกระตุ้นเศรษฐกิจ
27 ธ.ค. 2564

นายทักษิณ ตันติไพจิตร ประธานเจ้าหน้าที่บริหาร บริษัท ไฟร์เทรดเอ็นจิเนียริ่ง จำกัด (มหาชน) หรือ FTE ผู้นำธุรกิจนำเข้าและจำหน่าย บริการออกแบบ รับเหมาติดตั้ง ซ่อมแซม ตรวจสอบอุปกรณ์-ระบบดับเพลิงครบวงจร เปิดเผยว่า บริษัทฯ รับงานจัดหาและติดตั้งระบบอุปกรณ์ดับเพลิงภาคเอกชน 9 โครงการ จากลูกค้าภาคเอกชน มูลค่ารวม 74 ล้านบาท ประกอบด้วย จัดหาติดตั้งระบบดับเพลิงด้วยสารสะอาด NOVEC 1230 โครงการปรับปรุงโรงโอเลฟินส์หน่วยที่ 2 (PTTGC) มาบตาพุด งานติดตั้งระบบสปริงเกอร์และระบบตรวจจับแก๊ส โครงการ Thailand E-BUS AAB  จัดหาเครื่องสูบน้ำดับเพลิง โครงการ Corbion Fire Pump จัดหาติดตั้งระบบสปริงเกอร์และเครื่องสูบน้ำดับเพลิง โรงไฟฟ้าประชารัฐชีวมวล แม่ลาน, โรงไฟฟ้าประชารัฐชีวมวล บันนังสตา
อีกทั้งจัดหาติดตั้งตู้ดับเพลิงและระบบแจ้งเหตุเตือนไฟไหม้ บริษัท สุนทรเมทัลอินดัสทรี้ส์ จำกัด จัดหาอุปกรณ์ดับเพลิงระบบแจ้งเหตุเตือนไฟไหม้ ไทวัสดุ จำนวน 8 สาขา จัดหาติดตั้งระบบดับเพลิงอาคารชุด นิว โนเบิล ไฟฉาย-วังหลัง, อาคารชุด นิว โนเบิล รัชดา-ลาดพร้าว จัดหาอุปกรณ์ดับเพลิง ศาลแขวงพระนครเหนือ และ One Bangkok O3 โดยจะสามารถเริ่มดำเนินงานเดือน ธ.ค. 2564 และจะทยอยรับรู้รายได้ภายในไตรมาส 1/2565 เป็นต้นไป
สำหรับการรับงานใหม่ดังกล่าวส่งผลให้ปัจจุบันบริษัทมีมูลค่างานในมือ (Backlog) อยู่ที่ 460 ล้านบาท ทั้งนี้ บริษัทฯ เตรียมความพร้อมยื่นเสนองานภาครัฐและเอกชนอย่างต่อเนื่อง รวมถึงติดตามแผนพัฒนาโครงสร้างพื้นฐานของประเทศเพื่อกระตุ้นเศรษฐกิจในปี 2565 อย่างใกล้ชิด ซึ่งคาดว่าจะมีโครงการที่ทยอยลงทุนอีกจำนวนมาก